Red nou 'n volk met sulke amptenare | Netwerk24
Red nou 'n volk met sulke amptenare
Deur Frikkie Sutherland, Jeffreysbaai 12 Oktober 2018 00:00
Ek is eksekuteur vir my oorlede suster se boedel. Uit die aard van die saak moet ek geregistreer word om die boedel af te handel.
Ek het die aansoek al verlede jaar op 18 April by die landdroskantoor te Humansdorp ingedien. Hulle het aan my bewys gelewer dat hulle dit binne die eerste week ná die aansoek datum na Bisho gestuur het. Die departement van binnelandse sake moet sekere stukke aan die landdroskantoor op Humansdorp stuur. En dit is hier waar die knoop lê.
Sedert die helfte van April vanjaar sukkel ek al om die nodige stukke te ontvang. Elke keer as ek die verantwoordelike beampte skakel, is die standaard antwoord: "Meneer, die stukke is gereed is Bisho, maar hulle is van 'lyn' af, ons kan nie die stukke ontvang nie!" Ek het al met die landdros op Humansdorp gepraat en hy verseker my dat dit wel die geval is. Hul hande is afgekap, die probleem lê by die kantore van binnelandse sake te Bisho.
Ek het byna 'n jaar gewag dat die saak te Bisho by die Kantoor van die Meester van die Hooggeregshof afgehandel moet word en nou wag ek al ses maande dat die nodige stukke net per internet van Bisho na Humansdorp gestuur moet word. Ek het al oorweeg om dit te gaan haal, maar ek is baie seker dat ek dan dae in King Williams Town sal moet oorbly om hulle kans te gee om die nodige stukke te soek!
Dit is een van die redes waarom ons landsadministrasie so korrup is, hulle kan nie eens iets eenvoudigs soos die internet in stand hou nie, wat te sê nog 'n totale landsadministrasie!